Serine Jeremiassen

Ellen Serine Jeremiassen født Knudsen (født 14. mai 1846 på gården Salterød på Tromøy, død 14. september 1937) var en norsk bedriftsleder, avholdskvinne, lokalpolitiker og velgjører. I Porsgrunn sentrum er gaten Serine Jeremiassens gate oppkalt etter henne.

Bakgrunn og ekteskap 
Hun var datter av skipsrederen Christen Knudsen. Hun var søster av Gunnar Knudsen, som senere ble statsminister i Norge. I 1855 kjøpte faren eiendommen Nedre Frednes i Porsgrunn, og familien flyttet dit.

Serine Knudsen giftet seg i 1870 med Johan Jeremiassen (1843–1889) som opprinnelig var fra Kviteseid, men hadde startet forretningsdrift i Porsgrunn i 1860-årene. Som nygifte bosatte ekteparet seg i Oslo (da Kristiania), der Johan Jeremiassen drev en forretning på Karl Johans gate. I 1871 fikk de sitt første barn, og i 1872 flyttet de hjem til Porsgrunn. Der etablerte Johan Jeremiassen et skipsrederi og var aktiv i forretningslivet i Porsgrunn og nedre Telemark for øvrig.

I Tyskland fikk Johan Jeremiassen ideen til å starte en porselensfabrikk i Norge, og tilbake i hjembyen tok han initiativ til etableringen av Porsgrund Porselænsfabrik. Den første prøvebrenningen skjedde i april 1887.

Bedriftsleder 
Etter at Johan Jeremiassen døde i januar 1889, drev Serine Jeremiassen både porselensfabrikken og skipsrederiet som ektemannen hadde startet videre, frem til deres eldste sønn Christian Jeremiassen Reim overtok som direktør. Ved ektemannens død ble hun også eneforsørger for en stor barneflokk, der eldstemann var 18 år gammel og den yngste var bare 1 år gammel. Porselensfabrikken var i 1889 i store økonomiske vanskeligheter, men Serine Jeremiassen sørget for å legge om driften og gjøre fabrikken om til en vellykket hjørnestensbedrift i Porsgrunn og omegn.

Samfunnsnyttig virksomhet 
Serine Jeremiassen ytet økonomisk støtte til en rekke samfunnsnyttige formål i Porsgrunn og nedre Telemark for øvrig. Hun var en av grunnleggerne av Kvinnehjemmet Fredensborg, som startet driften i 1892. Hun var også engasjert i driften av arbeidsstuene til avholdsforeningen Det Hvide Bånd, i driften av Porsgrunn Lutherske sykehus, og i driften av Munk og Klems barnehjem. I tillegg opprettet hun og brødrene flere allmennyttige legater til fordel for kirkelige og sosiale formål i Porsgrunn og omegn. Til minne om en datter hun mistet i 1883/1884, opprettet Serine Jeremiassen et legat på 20 000 kroner der avkastningen skulle gå til trengende og syke barn i Porsgrunn.

Lokalpolitiker 
I 1908 ble Serine Jeremiassen valgt inn i bystyret i Porsgrunn for «Afholdsvennenes Liste», og etter gjenvalg ble hun sittende som bystyremedlem frem til 1913, da hun trakk seg tilbake fra lokalpolitikken. Hun ble i 1908 også den første kvinnen som deltok i et møte i formannskapet i Porsgrunn, da hun stilte som vararepresentant fra avholdspartiet.

Kongens fortjenstmedalje i gull 
På sin 70-årsdag i 1916 mottok Serine Jeremiassen Kongens fortjenstmedalje i gull for sin samfunnsnyttige virksomhet.

Ettermæle 
Da nyheten om Serine Jeremiassens død ble kjent, trykket Porsgrunn Dagblad et minneord om henne der det blant annet stod:«I de mange år hun bodde i Porsgrunn utførte hun et verdifullt arbeid som alltid vil huskes og som vil bidra til at hennes navn vil bli bevart med kjærlighet. Hun har hjulpet frem gode institusjoner som sykehuset, hjemmet Fredensborg og barnehjemmet, og sammen med sin mann, skibsreder Johan Jeremiassen, har hun æren av å ha hjulpet Porsgrunns Porselensfabrikk frem i de første vanskelige år for bedriften.»I 1993 ble en veistump i Porsgrunn sentrum oppkalt etter henne.

Referanser 

Norske bedriftsledere
Kongens fortjenstmedalje i gull
Lokalpolitikere i Porsgrunn
Personer fra Porsgrunn kommune